Document ID: 32004D2239

EUROPA-PARLAMENTETS OG RÅDETS AFGØRELSE Nr. 2239/2004/EF
af 17. november 2004
om ændring af Rådets afgørelse 1999/784/EF om Fællesskabets deltagelse i Det Europæiske Observationsorgan for det Audiovisuelle Område
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 157, stk. 3,
under henvisning til forslag fra Kommissionen (1),
under henvisning til udtalelse fra Det Europæiske Økonomiske og Sociale Udvalg (2),
efter høring af Regionsudvalget,
efter proceduren i traktatens artikel 251 (3), og
ud fra følgende betragtninger:
(1)
Ved afgørelse 1999/784/EF (4) besluttede Rådet, at Fællesskabet skulle være medlem af Det Europæiske Observationsorgan for det Audiovisuelle Område (herefter »Observationsorganet«) for at støtte dettes indsats. Observationsorganet bidrager til at styrke konkurrenceevnen for Fællesskabets audiovisuelle industri ved at forbedre formidlingen af information til industrien, navnlig til de små og mellemstore virksomheder, og fremme et bedre overblik over markedet.
(2)
Multimedia og de nye teknologier vil spille en stadig større rolle i den audiovisuelle sektor. Observationsorganet vil fortsat kunne spille en væsentlig rolle, hvis dets kapacitet til at følge med i denne nye udvikling snarest styrkes.
(3)
Selv om den fri bevægelighed for personer, de fri varebevægelser og den fri bevægelighed for tjenesteydelser er fastslået i traktaten, hindrer manglen på information om de mange forskelle i de nationale bestemmelser på områderne skatte- og arbejdsret den frie bevægelighed for audiovisuelle varer og tjenesteydelser. Observationsorganet vil kunne yde et positivt bidrag ved at indsamle og stille ekspertise og systematisk information på områderne skatte- og arbejdsret samt lovgivningen om ophavsret og forbrugerbeskyttelse til rådighed.
(4)
I forlængelse af Europa-Parlamentets beslutning af 4. september 2003 om »fjernsyn uden grænser«, hvori det blev henstillet, at der blev udarbejdet en årlig benchmarkingrapport om handicappedes adgang til digitalt tv, bør Observationsorganet anmodes om hvert år at indsamle oplysninger om, hvor mange tv-tjenester der tilvejebringes med henblik på at hjælpe handicappede, f.eks. tekstning, lydbeskrivelser og tegnsprog, i alle EU's medlemsstater og i alle Europarådets medlemsstater.
(5)
Fællesskabets deltagelse i Observationsorganet har vist sig at være en effektiv støtte til dettes aktiviteter.
(6)
Det er hensigtsmæssigt at forlænge deltagelsen i den periode, der er nødvendig, for at Observationsorganet kan vedtage retningslinjer for sin fremtidige aktivitet fra 2006 og fremover.
(7)
Afgørelse 1999/784/EF bør derfor ændres i overensstemmelse hermed -
TRUFFET FØLGENDE AFGØRELSE:
Eneste artikel
Artikel 5 i afgørelse 1999/784/EF affattes således:
»Artikel 5
Denne afgørelse anvendes indtil den sidste dag i den sidste måned i det syvende år efter dens vedtagelse.«
Udfærdiget i Strasbourg, den 17. november 2004.

Labels: 12
15